Offentliggørelse af en meddelelse om godkendelse af en standardændring af produktspecifikationen for en betegnelse i vinsektoren i henhold til artikel 17, stk. 2 og 3, i Kommissionens delegerede forordning (EU) 2019/33

(2020/C 73/08)

Denne meddelelse offentliggøres i henhold til artikel 17, stk. 5, i Kommissionens delegerede forordning (EU) 2019/33 (1).

MEDDELELSE OM GODKENDELSE AF EN STANDARDÆNDRING

»Ribera del Duero«

Referencenummer: PDO-ES-A0626-AM04

Meddelelsesdato: 20. november 2019

BESKRIVELSE AF OG BEGRUNDELSE FOR DEN GODKENDTE ÆNDRING

1. Medtagelse af hvidvine og udtrykket »clarete« (afsnit 2 i produktspecifikationen og afsnit 1.4 i enhedsdokumentet)

Beskrivelse og begrundelse

Tilføjelse af hvidvine til udvalget af produkter, der er omfattet af den beskyttede oprindelsesbetegnelse RIBERA DEL DUERO, og medtagelse af synonymet »claretes« i definitionen af rosévin med henblik på at opjustere de handelsmæssige forventninger.

Der er efter kontrolorganets opfattelse især i løbet af de seneste 20 år gjort så mange erfaringer med fremstilling af hvidvine i området baseret på den hjemmehørende sort »Albillo Mayor«, at disse vine bør omfattes af den beskyttede oprindelsesbetegnelse »Ribera del Duero«.

Kontrolorganet har på indtrængende opfordring fra sektoren udformet regler til beskyttelse af produktionen på grundlag af ønsket om at bevare de historiske arealer med disse grønne druesorter i området og deres genetiske mangfoldighed samt på grundlag af mediedækningen af disse vine og deres kommercielle succes.

Der findes i øjeblikket mindst 25 vingårde, som har stor succes med at afsætte denne type hvidvin, der er fremstillet af druesorten Albillo Mayor, typisk med den beskyttede geografiske betegnelse »Vino de la Tierra de Castilla y León« (fem Albillo Mayor-vine er opført på listen i det anerkendte nyhedsbrev »The Wine Advocate« med mere end 91 point).

For så vidt angår udtrykket »clarete« for rosévine er det blevet besluttet at medtage det efter anmodning fra de erhvervsdrivende, der ønsker at bevare anvendelsen af et traditionelt udtryk i området til angivelse af vine ud fra deres farve. Medtagelsen af dette udtryk medfører ingen ændring af fremstillingsbetingelser eller -praksis.

Type ændring: standard

Såvel hvidvine som »claretes«-vine (som er af samme type som rosévine, men tildeles en traditionel benævnelse i området, hvor der henvises til den farve, der er anerkendt efter de nationale mærkningsregler) hører under kategorien »Vin«, og derfor bevares den eneste kategori, der er tilladt i produktspecifikationen. Det vurderes som følge heraf, at der ikke er sket nogen ændring, tilføjelse eller sletning af en vinkategori, og at denne ændring derfor ikke falder ind under nogen af de typer ændringer, der er omhandlet i artikel 14, stk. 1, i forordning (EU) 2019/33.

2. Beskrivelse af hvidvinens fysisk-kemiske egenskaber (afsnit 2 i produktspecifikationen og afsnit 1.4 i enhedsdokumentet)

Beskrivelse og begrundelse

At fastlægge de analytiske kendetegn, som hvidvine skal have for at overholde produktspecifikationen og dermed være omfattet af den beskyttede oprindelsesbetegnelse RIBERA DEL DUERO.

Medtagelsen af denne nye type vin kræver som minimum, at dens fysiske og kemiske egenskaber fastlægges efter de parametre, der er fastsat i artikel 20 i Kommissionens gennemførelsesforordning (EU) 2019/34 af 17. oktober 2018 om gennemførelsesbestemmelser til Europa-Parlamentets og Rådets forordning (EU) nr. 1308/2013 og om gennemførelsesbestemmelser til Europa-Parlamentets og Rådets forordning (EU) nr. 1306/2013.

Type ændring: standard

Denne ændring svarer til en tilpasning af de fysiske og kemiske egenskaber uden væsentlig indvirkning på det færdige produkt, som bevarer de egenskaber og den profil, der er beskrevet i afsnittet om tilknytning, som følge af samspillet mellem naturlige og menneskelige faktorer. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

3. Fornyet fastlæggelse af organoleptiske egenskaber (afsnit 2 i produktspecifikationen og afsnit 1.4 i enhedsdokumentet)

Beskrivelse og begrundelse

Fornyet fastlæggelse af de organoleptiske parametre, som de forskellige kategorier af vin, der er omfattet af den beskyttede oprindelsesbetegnelse RIBERA DEL DUERO, skal overholde, for at sikre en bedre tilpasning til de nuværende sensoriske analyseteknikker.

Medtagelse af de organoleptiske egenskaber, som de beskyttede hvidvine skal have.

Kontrolorganet har på grundlag af erfaringerne fra et projekt finansieret af Den Europæiske Landbrugsfond for Udvikling af Landdistrikterne (ELFUL) med titlen »Udvikling af analyseværktøjer til standardisering af den sensoriske analyse, der foretages af udvalg for smagning af vine, som er omfattet af den beskyttede oprindelsesbetegnelse Castilla y León« anbefalet, at de forskellige typer af produkter defineres mere præcist, og at der indsættes visse tidligere definitioner for at fremme fortolkningen. Formålet med denne ændring er navnlig at illustrere nærmere, hvilke egenskaber de enkelte vintyper skal have, og at gøre det lettere at anvende et sensorisk analysesystem (under udarbejdelse), som svarer til standard UNE-EN ISO/IEC 17025:2017.

Med hensyn til definitionen af hvidvine er der både anvendt oplysninger fra det ovennævnte projekt, hvori der er indsat visse relevante henvisninger, og definitioner, som er fundet i tidens løb for denne vintype, der allerede har været genstand for omfattende forsøg i området, bl.a. udført af kontrolorganets eget forsøgs- og afprøvningsorgan.

Der er ikke tale om en ændring af produktets egenskaber, men en mere præcis og mere passende beskrivelse af de nye sensoriske analyseteknikker.

Type ændring: standard

Denne ændring svarer til en tilpasning af de organoleptiske egenskaber uden væsentlig indvirkning på det beskyttede produkt, som bevarer de egenskaber og den profil, der er beskrevet i afsnittet om tilknytning, som følge af samspillet mellem naturlige og menneskelige faktorer. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

4. Fornyet gennemgang af dyrkningsmetoder (afsnit 3.a i produktspecifikationen og afsnit 1.5.1 i enhedsdokument)

Beskrivelse og begrundelse

Fastsættelse af det naturlige minimumsalkoholindhold i druesorten Albillo Mayor, der er beregnet til fremstilling af beskyttede vine.

Det er som følge af vigtigheden af denne vintypes friskhed og under hensyntagen til de erfaringer, der er gjort, samt rapporter om druesorter udarbejdet af det landbrugsteknologiske institut i Castilla y León (ITACyL) i forbindelse med klonselektion for sorten Albillo Mayor, blevet besluttet at fastsætte det naturlige minimumsalkoholindhold til 17,9 grader Brix (10,5 grader Beaumé). Denne beslutning skyldes ligeledes et marked, hvor der sættes pris på denne hvidvins friskhed, og markante klimaforskelle mellem årgange.

Det er ligeledes blevet besluttet at angive parametrene i grader Brix, da denne enhed er mere hensigtsmæssig til planlægning af kontrolopgaver i forbindelse med høsten.

Type ændring: standard

Denne ændring svarer kun til en tilpasning af de oprindelige betingelser for råvaren uden væsentlig indvirkning på det beskyttede produkt, som bevarer de egenskaber og den profil, der er beskrevet i afsnittet om tilknytning, som følge af samspillet mellem naturlige og menneskelige faktorer. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

5. Ændring af fremstillingsbetingelser: ekstraktionsudbytte (afsnit 3.b i produktspecifikationen og afsnit 1.5.1 i enhedsdokumentet)

Beskrivelse og begrundelse

Forøgelse af ekstraktionsudbyttet fra 70 liter pr. 100 kg druer til 72 liter pr. 100 kg druer.

I de seneste år har øget brug af teknologi på vingårdene, anvendelse af køling og anvendelse af vakuumfiltre til klassificering af most gjort det muligt at udnytte druesaften bedre uden at presse druerne hårdere til skade for kvaliteten, og det opnåede resultat har givet sig udslag i et bedre udbytte og et kvalitetsniveau, der modsvarer produktspecifikationen.

Type ændring: standard

Denne ændring har ingen væsentlig indvirkning på det beskyttede produkt, som bevarer de egenskaber og den profil, der er beskrevet i afsnittet om tilknytning, som følge af samspillet mellem naturlige og menneskelige faktorer. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

6. Lagringsbetingelser og -perioder (afsnit 3.b i produktspecifikationen og afsnit 1.5.1 i enhedsdokumentet)

Beskrivelse og begrundelse

Lagringsbetingelser og -perioder, som tidligere var beskrevet i afsnit 8, er nu beskrevet i afsnit 3, hvilket er mere hensigtsmæssigt.

Lagringsbetingelserne og -perioderne er ikke blevet ændret, men er blot blevet flyttet fra afsnit 8.b.3 med titlen »Mærkningsbestemmelser«, hvor de indgik i betingelserne for anvendelse af traditionelle benævnelser og fakultative benævnelser i forbindelse med mærkning, til afsnit 3.b.3 med titlen »Særlige ønologiske fremgangsmåder: lagringsbetingelser«.

Der er endvidere tilføjet en præcisering om beregningen af de lagringsperioder, som er nævnt i dette afsnit, og hvis begyndelsestidspunkt under ingen omstændigheder må ligge før den 1. oktober i høståret. Den minimale lagringsperiode, der kræves for at kunne anvende de traditionelle benævnelser »RESERVA« og »GRAN RESERVA«, beregnes desuden fra det tidspunkt, hvor vinen hældes på egetræsfade.

Der er også fastsat en betingelse om fadenes maksimale rumindhold, som anses for nødvendig for det færdige produkts kvalitet (330 liter for traditionelle benævnelser og 600 liter for egetræsfade).

Type ændring: standard

Denne ændring består alene i en flytning til et andet afsnit og en præciserende tilføjelse. Ændringen har ingen væsentlig indvirkning på det beskyttede produkt, som bevarer de egenskaber og den profil, der er beskrevet i afsnittet om tilknytning, som følge af samspillet mellem naturlige og menneskelige faktorer. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

7. Ændring af de relevante restriktioner for vinfremstillingen: sortssammensætningen i rødvine (afsnit 3.c i produktspecifikationen og afsnit 1.5.1 i enhedsdokumentet)

Beskrivelse og begrundelse

Ny sortssammensætning for rødvine med den beskyttede oprindelsesbetegnelse RIBERA DEL DUERO, således at den tilladte procentdel af sorten Garnacha Tinta øges til 25 %, da denne sort har vundet stigende popularitet på markedet.

Det er konkret blevet besluttet at bringe den tilladte procentdel af sorten Garnacha Tinta på niveau med den, der gælder for andre godkendte blå druesorter. Denne ændring er sket efter anmodning fra sektoren, som sætter pris på de nuancer, som denne sort bidrager med, og har ingen betydning for dens anvendelse, da minimumsgrænsen på 75 % Tempranillo eller Tinto Fino eller Tinta del País fastholdes. Nogle producenter har valgt at anvende mere Garnacha Tinta på grund af de fine noter, der opnås med disse vine og også med de vine, der ikke længere kan omfattes af den beskyttede oprindelsesbetegnelse, fordi de indeholder en for stor andel af denne druesort. Garnacha Tinta er desuden en druesort, der traditionelt er blevet anvendt i lokale rødvine, hvilket ses af dens historiske karakter og dens tilknytning til området.

Markerne med Garnacha Tinta i området er desuden en sand genotype for sorten, eftersom de er opnået ved omfattende selektion over flere generationer, hvilket har sikret en perfekt tilpasning til området, og det er kontrolorganets hensigt at bevare og fremme dette aktiv i området med det primære formål at tage højde for de ændrede forhold, bl.a. som følge af global opvarmning.

Den nuværende efterspørgsel på markedet efter mere friske vine viser endelig, at det vil være hensigtsmæssigt at anvende denne druesort i større omfang, da den er velegnet til fremstilling af sådanne vine.

Type ændring: standard

Denne ændring har ingen væsentlig indvirkning på det beskyttede produkt, som bevarer de egenskaber og den profil, der er beskrevet i afsnittet om tilknytning, som følge af samspillet mellem naturlige og menneskelige faktorer. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

8. Ændring af de relevante restriktioner for vinfremstillingen: sortssammensætningen i hvidvine (afsnit 3.c i produktspecifikationen og afsnit 1.5.1 i enhedsdokumentet)

Beskrivelse og begrundelse

Specificering af procentsatser for de druesorter, der skal anvendes i forbindelse med beskyttede hvidvine, med særlig vægt på den primære sort Albillo Mayor.

De hvidvine, der fremstilles af de registrerede erhvervsdrivende, og som i stigende grad afsættes uden beskyttet oprindelsesbetegnelse, består i overvejende grad af den hjemmehørende sort Albillo Mayor, og den primære sort kan med fordel udgøre en andel på 75 % med samme begrundelse som for rødvine i området, hvor den minimale andel for Tempranillo også ligger på 75 %.

Der er under alle omstændigheder fastsat følgende i den første overgangsbestemmelse i den gældende forordning vedrørende oprindelsesbetegnelsen Ribera del Duero og kontrolorganet:

Kontrolorganet kan i overensstemmelse med den tredje overgangsbestemmelse i kontrolorganets bekendtgørelse af 21. juli 1982 give tilladelse til fremstilling af beskyttede vine på druer fra vinmarker i produktionsområdet, hvor der dyrkes en blanding af sorter, forudsat at de sorter, der godkendes ved denne forordning, er fremherskende i denne blanding.

Der skal endvidere foretages yderligere tilpasninger i produktspecifikationen for nye vintyper; det er derfor nødvendigt dels at sikre den hjemmehørende sorts særlige egenskaber, dels at have råderum til at indføre andre traditionelle sorter i vinene, forudsat at dette baseres på fremtidige tekniske undersøgelser.

Vine fremstillet af sorten Albillo Mayor afsættes desuden på nichemarkedet for kvalitetsvine og typisk til priser i den høje ende af skalaen, hvilket placerer dem blandt de mere prestigefyldte hvidvine.

Type ændring: standard

Medtagelsen af hvidvine kan som tidligere nævnt ikke betragtes som en ændring på EU-plan. Når disse vine er medtaget, vil fremstillingsvilkårene og de tilhørende restriktioner blive præciseret for at værne om det, der kendetegner vinene i området. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

9. Fornyet gennemgang af det geografiske område (afsnit 4 i produktspecifikationen og afsnit 1.6 i enhedsdokumentet)

Beskrivelse og begrundelse

Fornyet gennemgang af det geografiske område

Det afgrænsede område er ikke blevet ændret, men der er sket en ajourføring af navnene på de omfattede kommuner som følge af de ændringer af kommunale administrative inddelinger og af mindre lokale enheder, der er sket efter oprindelsesbetegnelsens indførelse.

Type ændring: standard

Det er kun formuleringen af dette afsnit, der er blevet ændret, ikke det geografiske område.

10. Tilføjelse af det maksimale udbytte pr. Hektar for sorten albillo mayor (afsnit 5 i produktspecifikationen og afsnit 1.5.2 i enhedsdokumentet)

Beskrivelse og begrundelse

Beskrivelse og begrundelse: tilføjelse af den maksimalt tilladte produktion pr. hektar for sorten Albillo Mayor, som er fastsat til 9 500 kg/ha.

Selv om der er forskel på, hvor produktive druesorterne i Ribera del Duero-distriktet er, tyder undersøgelser foretaget af ITACyL i forbindelse med udvælgelse af kloner af sorten Albillo Mayor på, at 9 500 kg pr. hektar er et rimeligt produktionstal for denne sort, jf. produktspecifikationen.

Erfaringerne har ligeledes vist, at ITACyL’s tal er passende, da det som regel er nødvendigt at fravælge mange klaser på grund af den nuværende produktionsgrænse, som – hvis man ser på kategorien af vine, der allerede er beskyttet – kun gælder for rødvin eller rosévin.

Denne grænse, der er højere end den tidligere, skyldes også, at produktspecifikationen er blevet udvidet med hvidvine fremstillet af denne druesort, hvor målet er at sikre en udpræget friskhed, som er vanskelig at opnå med den produktionsgrænse, der tidligere var fastsat for druesorten.

Type ændring: standard

Sorten Albillo Mayor, der navnlig skal anvendes til fremstilling af hvidvine, kræver, at der fastsættes et specifikt maksimalt udbytte pr. hektar. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

11. Tilføjelse af sorten albillo mayor som primær sort (afsnit 6 i produktspecifikationen og afsnit 1.7 i enhedsdokumentet)

Beskrivelse og begrundelse

Beskrivelse og begrundelse: Albillo Mayor, der altid har været den mest fremtrædende grønne druesort i området, bliver den primære sort.

Medtagelsen af hvidvine i produktspecifikationen skal nødvendigvis afspejle den store andel af Albillo Mayor-druer, og denne druesort skal derfor betegnes som den primære sort i stedet for blot at være nævnt som en godkendt sort.

Der er flere grunde til, at det er nødvendigt at gøre Albillo Mayor til den primære sort til fremstilling af hvidvin i Ribera del Duero-distriktet:

— Det er for det første den eneste grønne druesort, der er godkendt i området.

— Det er for det andet den grundlæggende sort til fremstilling af de hvidvine, der afsættes af de registrerede vingårde, og dens succes i handelen og hos vineksperter skaber øget interesse hos forbrugerne.

— Der er for det tredje tale om den mest fremtrædende traditionelle grønne druesort i det beskyttede område, hvis særpræg er tæt forbundet med hvidvinens særlige egenskaber, og som derfor må betragtes som den primære sort til fremstilling af Ribera del Duero-hvidvine.

I betragtning af de ovennævnte betingelser anses det med hensyn til medtagelse af hvidvine i det beskyttede område for mere hensigtsmæssigt at definere Albillo Mayor som den primære sort for at sikre, at vine i området har de særlige egenskaber, som traditionen tilsiger.

Historisk set har sorten Albillo Mayor altid været dyrket på vingårde i området side om side med sorten Tempranillo, hvilket er årsagen til, at de to druesorter er dem, der karakteriserer Ribera del Duero-vinene.

Type ændring: standard

Sorten Albillo Mayor, der anvendes specifikt til fremstilling af hvidvin, har altid været godkendt og udgør den mest fremtrædende grønne druesort i området. Der er tale om en anerkendelse og ikke om en ændring. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

12. Medtagelse af en undtagelse for historiske mindre udbredte sorter (afsnit 6 i produktspecifikationen)

Beskrivelse og begrundelse

Medtagelse af druer fra historiske vinmarker i kategorien af beskyttede vine.

Det har altid været traditionel praksis at anvende visse langt mindre udbredte sorter sammen med de primære sorter, også efter at oprindelsesbetegnelsen for rosévine/»claretes« blev indført (som fastsat i de særlige regler, der fandtes, før produktspecifikationen blev udarbejdet).

Markerne med de forskellige historiske sorter i området er desuden en vigtig kilde til genetisk mangfoldighed, eftersom de er opnået ved omfattende selektion over flere generationer, hvilket har sikret en perfekt tilpasning til området, og det er kontrolorganets hensigt at bevare og fremme denne tradition i området med det primære formål at tage højde for de ændrede forhold, bl.a. som følge af global opvarmning.

Hertil kommer, at den nuværende efterspørgsel på markedet efter mere friske og mere komplekse vine viser, at det vil være hensigtsmæssigt at anvende disse sorter i større omfang, hvilket de erhvervsdrivende ofte har anmodet om.

Type ændring: standard

Denne ændring har ikke væsentlig indvirkning på produktets egenskaber, der forbliver som beskrevet i afsnittet om tilknytning. Formålet er at forene den traditionelle praksis og mulighederne i forbindelse med de sorter, der dyrkes i området, med nye ønologiske tendenser for at opnå et produkt af høj kvalitet, der afspejler forbrugernes nuværende smag. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

13. Ajourføring af formuleringen af tilknytningen (afsnit 7 i produktspecifikationen og afsnit 1.8 i enhedsdokumentet)

Beskrivelse og begrundelse

Ubetydelige ændringer i formuleringen af tilknytningen for at tydeliggøre visse begreber og berettige de foreslåede ændringer.

De foreslåede ændringer af produktspecifikationen for den beskyttede oprindelsesbetegnelse »RIBERA DEL DUERO« medfører ingen væsentlig ændring af tilknytningen og rejser ingen tvivl herom, men det har været nødvendigt at gennemgå den for at tydeliggøre visse begreber, bl.a. for at understrege, at de pågældende ændringer er berettigede og ikke bryder sammenhængen.

Type ændring: standard

Dette er ikke en væsentlig ændring, men blot en mere passende ny formulering. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

14. Ændring af afsnit 8 vedrørende yderligere gældende krav (afsnit 8 i produktspecifikationen og afsnit 1.9 i enhedsdokumentet)

Beskrivelse og begrundelse

Ændringer af afsnit 8 med titlen »Yderligere gældende krav« for at ajourføre de retlige rammer og tydeliggøre visse begreber såsom registreringspligten, undtagelser fra anvendelse af udbytte, dokumentation for aftapning på stedet og mærkningsoplysninger. Det gøres også muligt at anvende bosættelser som mindre geografiske enheder.

Dette afsnit er således blevet gennemgået i sin helhed for at tydeliggøre upræcise begreber og tilpasse deres formulering til de gældende regler.

For så vidt angår anvendelsen af den fakultative oplysning om navnet på en mindre geografisk enhed gøres det muligt at henvise til navne på kommuner og mindre lokale enheder (bosættelser) i det geografiske område efter anmodning fra sektoren og nutidens forbrugere, som sætter mere pris på, at produktets oprindelse er angivet.

Der er tale om en præcis afgrænsning af disse bosættelser, som svarer til en administrativ inddeling.

Type ændring: standard

De ændringer, der foreslås for dette afsnit, har ingen indvirkning på den betegnelse, der skal beskyttes, og medfører ingen nye restriktioner for afsætningen. Den pågældende ændring svarer som følge heraf ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

15. Ajourføring af afsnit 9.b. vedrørende kontrol af produktspecifikationens overholdelse: kontrolopgaver (afsnit 9.b i produktspecifikationen)

Beskrivelse og begrundelse

Beskrivelse og begrundelse: Ajourføring af afsnittet om kontrolopgaver.

Akkrediteringsproceduren i henhold til standard UNE-EN-ISO 17065, som kontrolorganet er i færd med at udarbejde, gør det nødvendigt at gennemgå dette afsnit, som skal stemme overens med principperne i den nævnte standard.

Type ændring: standard

Ændringen svarer ikke til nogen af de typer ændringer, der er omhandlet i artikel 14, stk. 1, i forordning (EU) 2019/33.

ENHEDSDOKUMENT

1. Betegnelse

Ribera del Duero

2. Type geografisk betegnelse

BOB – beskyttet oprindelsesbetegnelse

3. Kategorier af vinavlsprodukter

1. Vin

4. Beskrivelse af vinen/vinene

UNG RØDVIN ELLER UNG RØDVIN I EGETRÆSFADE

UNGE VINE (uden lagring eller lagret og/eller gæret på fad i mindre end tre måneder)

Udseende: klar farve med middel eller mere udtalt intensitet og toner, der spænder fra purpurrød til violetrød.

Duft: aromaer af friske røde bær og/eller sorte bær med middel intensitet.

Smag: friske og afbalancerede vine som følge af syreindholdet med moderat eller svag fylde og ret kort eftersmag.

UNGE VINE I EGETRÆSFADE (lagret og/eller gæret på fad i mere end tre måneder)

Udseende: klar farve med middel eller mere udtalt intensitet og toner, der spænder fra purpurrød til violetrød.

Duft: aromaer af friske røde bær og/eller sorte bær og aromaer fra lagring på egetræsfad.

Smag: friske og afbalancerede vine som følge af syreindholdet med moderat fylde og ret kort eftersmag.

De fysisk-kemiske parametre, der er fastsat i dette afsnit, skal under alle omstændigheder overholde de grænser, der er fastsat i EU-lovgivningen.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) 11,5 Totalt syreindhold, minimum 4 g/l udtrykt i vinsyre Indhold af flygtig syre, maksimum (i milliækvivalenter pr. l) (*1) 0,833 Totalt indhold af svovldioxid, maksimum (i milligram pr. liter) 150

»CRIANZA«

Udseende: klar farve med middel eller mere udtalt intensitet og toner, der spænder fra granatrød til purpurrød. Ingen kuldioxid.

Duft: aromaer af friske røde bær og/eller sorte bær og aromaer fra lagring på egetræsfad med middel eller mere udtalt intensitet.

Smag: afbalancerede og fyldige vine med tilpas syrlig friskhed og middellang til lang eftersmag.

De fysisk-kemiske parametre, der er fastsat i dette afsnit, skal under alle omstændigheder overholde de grænser, der er fastsat i EU-lovgivningen.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) 11,5 Totalt syreindhold, minimum 4 milliækvivalenter pr. liter Indhold af flygtig syre, maksimum (i milliækvivalenter pr. l) (*2) 0,833 Totalt indhold af svovldioxid, maksimum (i milligram pr. liter) 150

RØD »RESERVA« OG »GRAN RESERVA« OG ANDRE RØDVINE, DER ER OVER TO ÅR GAMLE

»RESERVA« og »GRAN RESERVA«

Udseende: dyb eller let uklar farve med middel eller mere udtalt intensitet og med toner, der spænder fra teglrød til purpurrød. Ingen kuldioxid.

Duft: aromaer fra lagring på egetræsfad med middel intensitet og med et eventuelt strejf af frugtkompot, men ikke frisk frugt.

Smag: afbalancerede og fyldige vine med tilpas syrlighed og middellang til lang eftersmag.

ANDRE VINE, DER ER OVER TO ÅR GAMLE (lagret og/eller gæret på fad i mere end tre måneder)

Udseende: dyb eller let uklar farve med middel eller mere udtalt intensitet og med toner, der spænder fra teglrød til violetrød.

Duft: aromaer fra lagring på egetræsfad.

Smag: afbalancerede og fyldige vine med tilpas syrlighed og middellang til lang eftersmag.

De fysisk-kemiske parametre, der er fastsat i dette afsnit, skal under alle omstændigheder overholde de grænser, der er fastsat i EU-lovgivningen.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) 11,5 Totalt syreindhold, minimum 4 g/l udtrykt i vinsyre Indhold af flygtig syre, maksimum (i milliækvivalenter pr. l) (*3) 0,833 Totalt indhold af svovldioxid, maksimum (i milligram pr. liter) 150

ROSÉ / »CLARETE«

Uden lagring

Udseende: klar farve med noter, der spænder fra løgskal til hindbærrød, til tider grålig.

Duft: aromaer af røde bær og/eller frugt.

Smag: afbalancerede og friske vine med middel eller høj syrlighed og let eller moderat fylde.

Med lagring

Udseende: dyb farve med noter, der spænder fra løgskal til hindbærrød, til tider grålig.

Duft: aromaer af friske bær eller kompot af røde bær og/eller frugt ledsaget af træaromaer. Vine af typen »reserva« og »gran reserva« kan være uden frugtaromaer.

Smag: afbalancerede og friske vine med middel eller høj syrlighed og let eller moderat fylde.

De fysisk-kemiske parametre, der er fastsat i dette afsnit, skal under alle omstændigheder overholde de grænser, der er fastsat i EU-lovgivningen.

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) 11 Totalt syreindhold, minimum 4,3 g/l udtrykt i vinsyre Indhold af flygtig syre, maksimum (i milliækvivalenter pr. l) (*4) 0,833 Totalt indhold af svovldioxid, maksimum (i milligram pr. liter) 180

HVIDVINE

Uden lagring

Udseende: klar farve med et strejf af strågul.

Duft: aromaer af forskellig frugt, undertiden med vegetabilske noter.

Smag: afbalancerede og friske vine med middel eller høj syrlighed og let eller moderat fylde.

Med lagring

Udseende: dyb farve, der spænder fra strågul til gylden. Vine med de traditionelle benævnelser »crianza«, »reserva« eller »gran reserva« kan have samme farve som gammelt guld.

Duft: aromaer af forskellig frisk frugt eller frugtkompot ledsaget af træaromaer. Vine af typen »reserva« og »gran reserva« kan være uden frugtaromaer.

Smag: afbalancerede og friske vine med middel eller høj syrlighed og let eller moderat fylde.

Totalt minimumssyreindhold:

0,65 g/l for vin, der ikke er gæret eller ikke er lagret på fad (10,83 milliækvivalenter/l)

0,8 g/l for vin, der er gæret og/eller lagret på fad (13,33 milliækvivalenter/l)

Generelle analytiske karakteristika Totalt alkoholindhold, maksimum (i % vol.) Virkeligt alkoholindhold, minimum (i % vol.) 11 Totalt syreindhold, minimum 4,5 g/l udtrykt i vinsyre Indhold af flygtig syre, maksimum (i milliækvivalenter pr. l) 10,83 Totalt indhold af svovldioxid, maksimum (i milligram pr. liter) 180

5. Vinfremstillingsmetoder

a. Væsentlige ønologiske fremgangsmåder

Dyrkningsmetode

Vinmarkerne skal som minimum have nået den tredje vækstcyklus efter plantning for at kunne omfattes af den beskyttede oprindelsesbetegnelse »Ribera del Duero«.

Dyrkningsmetode

Ved nyplantning skal der som minimum plantes 2 000 vinstokke pr. hektar.

Særlig ønologisk fremgangsmåde

19,1 grader Brix (11 grader Beaumé) for blå druesorter og 17,9 grader Brix (10,5 grader Beaumé) for grønne druesorter.

Særlig ønologisk fremgangsmåde

Den øvre grænse ligger på 72 liter vin eller most pr. 100 kg høstede druer.

Lagringsbetingelser

Særlig ønologisk fremgangsmåde

»CRIANZA«: rødvine, der lagres i mindst 24 måneder, heraf mindst 12 måneder i egetræsfade. Rosévine / »claretes« og hvidvine, der lagres i mindst 18 måneder, heraf mindst seks måneder i egetræsfade.

»RESERVA«: rødvine, der lagres i mindst 36 måneder, heraf mindst 12 måneder i egetræsfade og den resterende tid i flasker. Rosévine/»claretes« og hvidvine, der lagres i mindst 24 måneder, heraf mindst seks måneder i egetræsfade og den resterende tid i flasker.

»GRAN RESERVA«: rødvine, der lagres i mindst 60 måneder, heraf mindst 24 måneder i egetræsfade og den resterende tid i flasker. Rosévine/»claretes« og hvidvine, der lagres i mindst 48 måneder, heraf mindst seks måneder i egetræsfade og den resterende tid i flasker.

Lagringsbetingelser

Særlig ønologisk fremgangsmåde

Benævnelsen »ROBLE/BARRICA«

Rødvine, rosévine/»claretes« og hvidvine, der lagres i mindst tre måneder på fad.

Lagringsbetingelser

Særlig ønologisk fremgangsmåde

For benævnelserne »CRIANZA«, »RESERVA« og »GRAN RESERVA« må egetræsfadene maksimalt rumme 330 liter.

For benævnelsen »ROBLE/BARRICA« ligger det maksimale rumindhold på 600 liter.

Restriktion vedrørende vinfremstillingen

Ved fremstilling af vine med den beskyttede oprindelsesbetegnelse »RIBERA DEL DUERO« anvendes druesorterne i følgende forhold for de enkelte vintyper.

Rødvine skal indeholde mindst 95 % druer fra blå druesorter, der er godkendt i denne produktspecifikation. Sorten Tempranillo, Tinto Fino eller Tinta del País må ikke udgøre en andel på under 75 % i disse vine.

Rosévine/»claretes« skal fremstilles med mindst 50 % blå druesorter, der er godkendt i denne produktspecifikation.

Hvidvine skal fremstilles med mindst 75 % Albillo Mayor.

b. Maksimalt udbytte

BLÅ DRUESORTER

7 000 kg druer pr. hektar

BLÅ DRUESORTER

50,4 hektoliter pr. hektar

GRØNNE DRUESORTER

9 500 kg druer pr. hektar

GRØNNE DRUESORTER

68,4 hektoliter pr. hektar

6. Afgrænsning af det geografiske område

PROVINSEN BURGOS: ADRADA DE HAZA, ANGUIX, ARANDA DE DUERO (LA AGUILERA og SINOVAS), BAÑOS DE VALDEARADOS, BERLANGAS DE ROA, CALERUEGA, CAMPILLO DE ARANDA, CASTRILLO DE LA VEGA, LA CUEVA DE ROA, FRESNILLO DE LAS DUEÑAS, FUENTECEN, FUENTELCESPED, FUENTELISENDO, FUENTEMOLINOS, FUENTENEBRO, FUENTESPINA, GUMIEL DE IZÁN, GUMIEL DE MERCADO, HAZA, HONTANGAS, HONTORIA DE VALDEARADOS, LA HORRA, HOYALES DE ROA, MAMBRILLA DE CASTREJÓN, MILAGROS, MORADILLO DE ROA, NAVA DE ROA, OLMEDILLO DE ROA, PARDILLA, PEDROSA DE DUERO (BOADA DE ROA, GUZMÁN, QUINTANAMANVIRGO og VALCABADO DE ROA), PEÑARANDA DE DUERO (CASANOVA), QUEMADA, QUINTANA DEL PIDIO, ROA, SAN JUAN DEL MONTE, SAN MARTÍN DE RUBIALES, SANTA CRUZ DE LA SALCEDA, LA SEQUERA DE HAZA, SOTILLO DE LA RIBERA (PINILLOS DE ESGUEVA), TERRADILLOS DE ESGUEVA, TORREGALINDO, TÓRTOLES DE ESGUEVA (VILLOVELA DE ESGUEVA), TUBILLA DEL LAGO, VADOCONDES, VALDEANDE, VALDEZATE, LA VID Y BARRIOS (GUMA og ZUZONES), VILLAESCUSA DE ROA, VILLALBA DE DUERO, VILLALBILLA DE GUMIEL, VILLANUEVA DE GUMIEL, VILLATUELDA og ZAZUAR.

PROVINSEN SEGOVIA: ALDEHORNO, HONRUBIA DE LA CUESTA, MONTEJO DE LA VEGA DE LA SERREZUELA og VILLAVERDE DE MONTEJO (VILLALVILLA DE MONTEJO).

PROVINSEN SORIA: ALCUBILLA DE AVELLANEDA (ALCOBA DE LA TORRE og ZAYAS DE BÁSCONES), (ALCUBILLA DEL MARQUÉS), CASTILLEJO DE ROBLEDO, LANGA DE DUERO (ALCOZAR, BOCIGAS DE PERALES, VALDANZO, VALDANZUELO og ZAYAS DE TORRE), MIÑO DE SAN ESTEBAN og SAN ESTEBAN DE GORMAZ (ALDEA DE SAN ESTEBAN, ATAUTA, INES, MATANZA DE SORIA, OLMILLOS, PEDRAJA DE SAN ESTEBAN, PEÑALBA DE SAN ESTEBAN, QUINTANILLA DE TRES BARRIOS, REJAS DE SAN ESTEBAN, SOTO DE SAN ESTEBAN, VELILLA DE SAN ESTEBAN og VILLÁLVARO).

PROVINSEN VALLADOLID: BOCOS DE DUERO, CANALEJAS DE PEÑAFIEL, CASTRILLO DE DUERO, CURIEL DE DUERO, FOMPEDRAZA, MANZANILLO, OLIVARES DE DUERO, OLMOS DE PEÑAFIEL, PEÑAFIEL (ALDEAYUSO, MÉLIDA og PADILLA DE DUERO), PESQUERA DE DUERO, PIÑEL DE ABAJO, PIÑEL DE ARRIBA, QUINTANILLA DE ARRIBA, QUINTANILLA DE ONÉSIMO, RÁBANO, ROTURAS, TORRE DE PEÑAFIEL (MOLPECERES), VALBUENA DE DUERO (SAN BERNARDO) og VALDEARCOS DE LA VEGA.

7. Primære druesorter

TEMPRANILLO – TINTA DEL PAIS

TEMPRANILLO – TINTO FINO

ALBILLO MAYOR

8. Tilknytning til det geografiske område

1. Jordbundsforholdene og klimaet i det geografiske område, der er afgrænset i afsnit 5, giver vinene fra dette område deres særlige karakter. De lokale sorter, der svarer til de primære druesorter, vidner således om, at druer dyrket i dette område har visse særlige nuancer, som give disse lokale sorter deres berettigelse. Denne forskel resulterer i vine med en afbalanceret naturlig syrlighed, der for rødvines vedkommende kendetegnes ved et højt fenolindhold med synlige blå toner af anthocyanin og vitisin samt garvesyre med høj polymerkvalitet.

2. Klimaet, der især skyldes områdets generelt høje beliggenhed, har stor indflydelse på druerne, men det er i sidste ende den tidligere nævnte langsomme modning kombineret med den store temperaturforskel mellem dag og nat, der danner grundlag for en fremragende udvikling af interessante bestanddele i løbet af dagen, samtidig med at den metaboliske forbrænding af disse bestanddele er beskeden i løbet af natten. Den lange modningstid dæmper desuden garvesyren på en naturlig måde.

3. Det produktionsområde, der er omfattet af den beskyttede oprindelsesbetegnelse »RIBERA DEL DUERO«, er derfor velegnet til fremstilling af kvalitetsvine, såfremt udbyttet begrænses, og der ikke anvendes sene sorter. Området får masser af lys (over 2 400 solskinstimer om året), og temperaturerne er høje om sommeren, hvor druerne skifter farve og modnes, hvilket er nødvendigt for at opnå et højt indhold af polyfenoler. Det afgrænsede område gør det kort sagt muligt at fremstille kvalitetsvine, men kræver tilpasning i forhold til udplantningssted og druesorter, vinstokkenes robusthed, dyrkningsarbejdet osv.

4. Naturen i produktionsområdet med hensyn til højdeforhold, klima og jordbund har sikret en optimal udvikling af vinstokkene, som har gennemgået en enestående tilpasning gennem tiden. Ud over de særlige lokale forhold, der allerede er beskrevet, har druesorten Tinto Finos egenskaber i området også stor betydning, eftersom de giver vinene en unik karakter. Denne tilpasning af druesorten, som er blevet en hjemmehørende sort, giver råvaren et fortrin med hensyn til fremstilling af fine vine og navnlig gemmevine, hvilket både fremgår af forbrugernes århundredlange præference og af den nuværende afsætning af de beskyttede vine. Druesorten Albillo Mayor kan ligeledes betragtes som den primære hjemmehørende grønne druesort i området, da den historisk set er den mest populære i området, og man traditionelt altid har fremstillet lokale hvidvine af denne druesort.

9. Vigtige yderligere betingelser (emballering, mærkning og andre krav)

Aftapning i det afgrænsede område

Retlig ramme:

den nationale lovgivning

Type yderligere betingelse:

emballering i det afgrænsede geografiske område

Beskrivelse af betingelsen:

Vinfremstillingsprocessen omfatter aftapning og lagring af vinen. De organoleptiske og fysisk-kemiske egenskaber, der er beskrevet i denne produktspecifikation, kan således kun opnås, hvis alle dele af vinens bearbejdning finder sted i produktionsområdet. Da aftapningen af vine med den beskyttede oprindelsesbetegnelse »RIBERA DEL DUERO« er en afgørende fase i forhold til at opnå de kendetegn, der er fremgår af produktspecifikationen, skal denne aftapning foregå på bedrifter med aftapningsanlæg, der er registreret i produktionsområdet, for at bevare vinenes kvalitet, garantere deres oprindelse og muliggøre kontrol.

Mærkningsregler

Retlig ramme:

EU-retten

Type yderligere betingelse:

supplerende bestemmelser om mærkning

Beskrivelse af betingelsen:

Den geografiske betegnelse »RIBERA DEL DUERO« skal fremgå af etiketten på alle vine med den beskyttede oprindelsesbetegnelse.

Den traditionelle benævnelse, der erstatter den beskyttede oprindelsesbetegnelse, er Denominación de Origen (DO) (oprindelsesbetegnelse).

Mærkningsregler

Retlig ramme:

organ, der administrerer BOB/BGB, når dette er fastsat af medlemsstaterne

Type yderligere betingelse:

supplerende bestemmelser om mærkning

Beskrivelse af betingelsen:

De traditionelle benævnelser »CRIANZA«, »RESERVA« og »GRAN RESERVA« kan angives på etiketten på beskyttede vine, såfremt de opfylder de lagringsbetingelser, der er fastsat i produktspecifikationen (afsnit 3.b.2).

Benævnelsen »ROBLE/BARRICA« kan angives på etiketten på beskyttede vine, såfremt de opfylder de lagringsbetingelser, der er fastsat i produktspecifikationen (afsnit 3.b.2).

Mærkningsregler

Retlig ramme:

organ, der administrerer BOB/BGB, når dette er fastsat af medlemsstaterne

Type yderligere betingelse:

supplerende bestemmelser om mærkning

Beskrivelse af betingelsen:

For vine med den beskyttede oprindelsesbetegnelse »RIBERA DEL DUERO« kan der eventuelt henvises til navnet på en af de mindre geografiske enheder (bosættelser), der er opregnet i afsnit 5 i dette dokument, forudsat at 85 % af de druer, der er anvendt til fremstilling af vinen, stammer fra marker i den nævnte geografiske enhed.

Link til produktspecifikationen

www.itacyl.es/documents/20143/342640/Ppta+Mod+PCC+DO+RIBERA+Rev+3.docx/77b3b8ce-6ae7-0506-4314-1a47654af80a

(1) EFT L 9 af 11.1.2019, s. 2.

(*1) 0,833 milliækvivalent pr. liter for hver volumenprocent alkohol, der er opnået for årgangen. Vine, der er over et år gamle, må ikke overskride den således beregnede grænse: 1 g/l op til 10 % vol. alkohol plus 0,06 g/l for hver volumenprocent alkohol over 10.

(*2) 0,833 milliækvivalent pr. liter for hver volumenprocent alkohol, der er opnået for årgangen. Vine, der er over et år gamle, må ikke overskride den således beregnede grænse: 1 g/l op til 10 % vol. alkohol plus 0,06 g/l for hver volumenprocent alkohol over 10.

(*3) 0,833 milliækvivalent pr. liter for hver volumenprocent alkohol, der er opnået for årgangen. Vine, der er over et år gamle, må ikke overskride den således beregnede grænse: 1 g/l op til 10 % vol. alkohol plus 0,06 g/l for hver volumenprocent alkohol over 10.

(*4) 0,833 milliækvivalent pr. liter for hver volumenprocent alkohol, der er opnået for årgangen. Vine, der er over et år gamle, må ikke overskride den således beregnede grænse: 1 g/l op til 10 % vol. alkohol plus 0,06 g/l for hver volumenprocent alkohol over 10.